צ'רגוגגוגמנצ'אוגגוגצ'אובנגנגמאוג

צָ'אוּבָּנָגָנגָמַאוּג (באנגלית ובשפת הלוּפּ: Chaubunagungamaug, ידוע גם כאגם ובסטר, Webster Lake) הוא אגם בתחומי העיירה ובסטר שבמסצ'וסטס, ארצות הברית. האגם ממוקם בסמוך לגבול מסצ'וסטס-קונטיקט ושטחו 1,442 אקרים (כ-5.84 קמ"ר). מאז 1921 ידוע האגם בשם ארוך הרבה יותר הכולל 45 אותיות באנגלית ו-14 הברות: צָ'רגוֹגָגוֹגמָנצָ'אוּגָגוֹגצָ'אוּבָּנָגָנגָמַאוּג (באנגלית: Lake Char­gogg­a­gogg­man­chaugg­a­gogg­chau­bun­a­gung­a­maugg) שם האגם מושך אליו תיירים רבים והוא זכה לפרסום מעבר לגבולות מסצ'וסטס בשל היותו העצם הגאוגרפי בעל השם הארוך ביותר בכל ארצות הברית. שם האגם לקוח מהשפה הנכחדת "לוּפּ" (Loup language), שפה אמרינדיאנית ממשפחת האלגונקוויאן, ובדרך כלל משמעותו "מקום הדיג על הגבולות - מקום מפגש נייטרלי". תרגום מתאים יותר על פי האנתרופולוג איב גודארד הוא "אגם המחולק על ידי איים". בהווה, השם שבו נעשה השימוש השכיח ביותר עבור האגם הוא "אגם ובסטר", אך יש אנשים, כולל רבים מתושבי ובסטר, שגאים לעשות שימוש בגרסה הארוכה יותר. לאגם כמה שמות חליפיים. השם "אגם צ'אובנגנגמאוג" הוא השם שמוכר על ידי מחלקת הפנים של ארצות הברית, והוא מופיע ברישומים המקומיים המוקדמים ביותר. לדוברי שפות האלגונקוויאן היו כמה שמות שונים לאגם, כפי שתועד במפות ישנות וברישומים היסטוריים. עם זאת, כל השמות הללו דומים בחלקם וכמעט לכולם אותו פירוש. בין השמות האחרים היו Chabanaguncamogue ו-Chaubanagogum. הרישומים המוקדמים של העיירה מראים שהשם Chabunagungamaug Pond, הוא גם השם של העיירה המקומית של אומת הנימפוק (Nipmuc) (תועדה ב-1668 וב-1674 בהגייה שונה מעט). שם זה תורגם כ"מקום הדיג של הגבולות", אך הפירוש "מקום הדייג על הגבולות" או "אגם מחולק על ידי איים", הוא יותר מדויק. במפה של מסצ'וסטס משנת 1795 מופיע השם המכיל שמונה הברות Chargoggagoggmanchoggagogg. בסקר שבוצע באגם ב-1830 מופיע השם Chaubunagungamaugg, השם המוקדם יותר המכיל שש הברות. בשנה שלאחר מכן, הן העיירה דאדלי והן העיירה אוקספורד שגבלו אז עם האגם, הוציאו מפות בהן מופיע השם בעל שמונה ההברות, Chargoggagoggmanchoggagogg. האנתרופולוג איב גודארד מחשיב את השם מ-1831 כגרסה של צייר המפות ששיבש את השם האמיתי תוך בלבול עם אגם מנצ'אוג הסמוך. השם המוגזם באריכותו Lake Char­gogg­a­gogg­man­chaugg­a­gogg­chau­bun­a­gung­a­maugg, הוא שם חלופי בן 45 אותיות בגרסתו האנגלית שניתן לגוף מים זה, מצוטט לעיתים קרובות כשם הארוך ביותר של עצם גאוגרפי בארצות הברית. הוא גם אחד משמות המקומות הארוכים בעולם. רבים מתושבי האזור, ואתר האינטרנט הרשמי של ובסטר, מחשיבים את הגרסה הארוכה כנכונה. התרגום ההומוריסטי של שם האגם הוא: "אני אדוג בצד שלי, אתה תדוג בצד שלך, ואף אחד לא ידוג באמצע". הן השם המוגזם והן התרגום ההומוריסטי שלו הומצאו ככל הנראה על ידי עורך העיתון The Webster Times, לורנס דאלי. לדברי גודארד, יצר דאלי את השם המוגזם בשנת 1921 בערך. שטחו של אגם ובסטר הוא 1,442 אקרים (5.84 קמ"ר). אורך חופיו הוא 17 מיל (27 ק"מ). הוא שוכן בדרום מסצ'וסטס, בסמוך לגבול עם קונטיקט. זהו אגם המים המתוקים השלישי בגודלו במסצ'וסטס, לאחר לונג פונד (אנ') הגדול ממנו במעט ומאגר קוובין (אנ') הגדול מהם בהרבה. עומקו הממוצע הוא 13 רגל (4 מטרים) ועומקו המרבי הוא 49 רגל (15 מטרים). אף על פי שהאגם הוא טבעי, על מוצאו ניצב סכר שמרים את מפלס המים הטבעי בכ-60 ס"מ. מלכתחילה יועד הסכר לספק מים למפעל טקסטיל ובסופו של דבר הוחזקו זכויות המים של האגם על ידי חברת Cranston Print Works. כיום הסכר נמצא בבעלות שמורת הטבע של אגם ובסטר. מקובל לחלק את האגם לשלושה גופי מים קטנים יותר: האגם הצפוני, האגם האמצעי והאגם הדרומי. שלושתם מקושרים באמצעות תעלות צרות. בשטחו של האגם ניצבים 7–8 איים. כמה מהם מיושבים ומעטים מביניהם קטנים מאוד ולא מיושבים. האיים הם: לונג איילנד (Long Island) - האי הגדול באגם ובסטר. על האי בנויים בתים רבים והוא מקושר לרשת החשמל ולרשת המים והביוב העירונית, כולל כמה ברזי כיבוי אש. האי ניצב בשטח האגם האמצעי. גוט איילנד (Goat Island) - האי השני בגודלו באגם. על האי שוכנים בתים מעטים וכמה סירות עוגנות לחופיו. גם הוא ניצב בשטח האגם האמצעי, אך מבודד מקבוצת האיים להם משתייך לונג איילנד. ול איילנד (Well Island) - אי קטן שעליו ניצב בית אחד והשוכן ממערב ללונג איילנד באגם האמצעי. סטריפ איילנד (Strip Island) - ניצב גם הוא באגם האמצעי, מצפון-מזרח ללונג איילנד ומצפון לקובל איילנד. על שטחו בית אחד. קובל איילנד (Cobble Island) - ניצב ממזרח ללונג איילנד, באגם האמצעי. ליטל איילנד (Little Island) - ניצב באגם הדרומי, ליד המעבר מהאגם האמצעי. על שטחו בית אחד. בירץ' איילנד - (Birch Island) - אי גדול במערב השוליים המערביים של האגם האמצעי. על האי בתים רבים. אי קטן ליד הצד המזרחי של המיצרים באגם האמצעי. קרוי גם מיזרי איילנד (Misery Island) או סקנק איילנד (Skunk Island), בתלות במפה בה הוא מופיע. באגם ובסטר קיימות שתי מרינות: לייקוויו מרינה (Lakeview Marine) - המרינה היחידה המפעילה חנות בשירות מלא. פוינט בריז (Point Breeze) - מסעדה עם מרינה קטנה. טאומטאווקאטאנגיהנגקואוואווטמטאפוקאיוונואקיטאנאטאהו מדיה וקבצים בנושא צ'רגוגגוגמנצ'אוגגוגצ'אובנגנגמאוג בוויקישיתוף It Happens Here: Webster, סרטון באתר יוטיוב Pam Belluck, What's the Name of That Lake? It's Hard to Say, New York Times, Nov. 20, 2004. Patenaude, Ed (June 28, 2001). "Fabrication leaves us gasping - Old twist to name of lake comes to light". Worcester Telegram & Gazette. Archived from the original on July 23, 2003. Goddard, Ives. "Time to Retire an Indian Place-Name Hoax", The New York Times (Letter to Editor; September 29, 1990). "Lake Chaubunagungamaug". Geographic Names Information System. United States Geological Survey. Old Webster History, from the Webster TIMES Centennial Anniversary Issue, 1859-1959. Osgood, Carleton (1795). "An accurate map of the Commonwealth of Massachusetts..." Boston Public Library. Ash, Russell (November 10, 2011). Boring, Botty and Spong. RHCP. p. 68. Town of Webster Webster Lake, Massachusetts, USA - Lakelubbers. Webster Lake - Massachusetts Paddler